Phylloporus pelletieri

Phylloporus pelletieri Boletaceae familiako onddo espezie bat da. Jangarri kaskarra eta urria.

Deskribapena 
Kapela: 2 eta 7 cm bitarteko diametrokoa, hasieran erdiesferikoa, ondoren ganbil-laua eta deprimitu samarra; ertza fina, biribilduta eta gero soberakinekin. Azal lehorra, ale gazteetan tomentu pixka batekin, heltzean erraz pitzatzen da, marroi-gorrixka kolorekoa.

Orriak: Lodiak, zabal edo anastomosatuak, argizarizko itxurarekin, nahaspilatuetatik adarkatuetara, hori-urre kolorekoak

Hanka: Zilindrikoa, kurbatua, luzetarako saihetsekin, horixka koloretik okre antzekora, kapelaren kolore bereko zuntzexka finekin.

Haragia: Gutxi, ez oso trinkoa, marroi purpura  kolorekoa kapelan eta zuri-horixka oinean, usain eta  zapore ahulekoa.

Jangarritasuna 
Jangarria da, baina ez du sukaldaritzako baliorik, bakana delako.

Nahasketa arriskua 
Phylloporus pelletieri, erraz ezagutzen da orrien forma eta koloreagatik.

Sasoia eta lekua 
Udan, ametsen (Quercus pyrenaica) eta gaztainondoen (Castanea sativa) azpian, sortakatua. Espezie urria

Banaketa eremua 
Europa.

Espeziearen egoera 
Aranzadi Elkartearen arabera, Phylloporus pelletieri desagertzeko arriskuan dauden onddoen eusko-kantauriar Zerrenda Gorrian dago. Azken urteotan mikologia adituek onddo batzuen beherakada kuantitatibo eta kualitatibo handia egon dela ohartarazi dute. Adituen esanetan, egoera honek hainbat eragile ditu, tartean klima aldaketa, pestiziden erabilera eta bilketa masiboak.

Erreferentziak

Kanpo estekak 

Boletaceae